Kongeparene fikk sterk klimabeskjed i Tromsø
Onsdag fortsatte kong Harald, dronning Sonja, kong Carl Gustaf og dronning Silvia sitt offisielle besøk i nord med et besøk i Tromsø. I autentiske arktiske omgivelser på Polarmuseet delte polarforskningsmiljøene i Tromsø sin mest oppdaterte kunnskap om klimautviklingen i Arktis med de kongelige. Den kunnskapen er ikke oppmuntrende, og kong Carl Gustaf sa at han mener vi bør være bekymret over klimautsiktene han ble presentert for, men at endringene også har en annen side. - Dette har vi sett i mange år, og det er klart vi bør være bekymret. Samtidig må vi også kunne tenke at denne utviklingen også fører med seg noe positivt. Man blir litt delt. Klimaet endrer seg, men samtidig finnes det muligheter for utvikling, sier svenskekongen, som understreker at verdens nasjoner må gå sammen om å se både utfordringer og muligheter i en varmere verdenPolarinstituttets direktør Jan Gunnar Winter sitter i FNs klimapanel (IPPC), som 26. september presenterer sin nye hovedrapport. Den vil bringe ny innsikt i hvordan det som skjer i Arktis virker inn på mer tempererte deler av verden. I lang tid har vi visst at den globale oppvarmingen slår først og sterkest ut i nord. Men nå slår virkningene av klimaendringene i Arktis ut helt andre steder. - Vi vet at oppvarmingen har sin opprinnelse i sør, og at virkningene slår sterkest ut i Arktis. Nå ser vi at Arktis «snakker med» resten av verden gjennom tilbakekoblingsmekanismer: Det som skjer i Arktis påvirker luftstrømmer, som igjen endrer mønster på monsunen og kan føre til nye orkaner som Sandy eller flom i Kina, sier Jan Gunnar Winter.På Polarmuseet viste han et satellittbilde av isutbredelsen i Polhavet den 19. september i fjor. Da ble en skremmende minimumsrekord satt. Smeltingen av polisen har gått veldig mye raskere enn det forskerne så for seg bare for få år siden. - FNs klimapanel trodde i 2007 at vi ville nå fjorårsnivåene i 2070. De bommet med 60 år. Nye justeringer som ble gjort for bare to år siden, forutsa at dette skulle skje i 2040. Vi bommet fortsatt med 30 år, og modellene er fortsatt ikke gode nok, sier Jan Gunnar Winter.Han varsler også at den nye hovedrapporten fra IPPC vil oppjustere anslagene for hvor mye havnivået vil øke som følge av at isen på land smelter. Nå sier panelet at den vil stige med 40 centimeter innen utgangen av dette århundret. - I september vil vi si at det stiger enda mer. Av lojalitet til klimapanelet kan jeg ikke si hvor mye denne oppjusteringen vil lyde på, sa Winter.En annen side ved minkende havis er at det åpner nye transportruter. Statssekretær Torgeir Larsen i UD viste kongeparene skisser over en økende skipstrafikk i Nordøstpassasjen. Dette er ett av de viktigste utviklingstrekkene i nordområdene. Et annet er en endring i retningen i norsk nordområdepolitikk, som er hovedtema på det to dager lange offisielle besøket i nord. - I årene vi har bak oss har norsk nordområdesatsing dreid seg mye om samarbeid mot Russland. Nå ser vi at den dreier mot et sterkere nordisk samarbeid der mineralressurser i Nord-Sverige og Finland vil få langt større betydning, sa Larsen. - Alt er spennende, men dette er ekstra spennende, sa dronning Sonja på vei ut fra forelesningene.
Det norske og det svenske kongeparet fikk i Tromsø høre urovekkende nytt om hva FNs klimapanel nå vet om utviklingen i Arktis, som blir stadig viktigere for resten av verden.